Organiseerder vir Namaquafees gesoekSteve Hofmeyr. Foto: Facebook Daar is nog steeds geen duidelikheid of die Namaquafees teen die einde van Oktober in Vredendal in die Wes-Kaap gaan plaasvind nie. Maroela Media het Vrydag berig kunstenaars het ŉ e-pos van Events24 ontvang waarin die ooreenkomste vir hul optrede by die fees gekanselleer word. Elizna Mouton, skakelbeampte van die Matzikama-munisipaliteit, het Saterdag in ŉ verklaring bevestig Louis le Grange, eienaar van Events 24, het as organiseerder van die fees onttrek. “Die munisipaliteit beskik oor geen kapasiteit om die reëlings van die fees oor te neem nie,” het Mouton gesê. Volgens haar is ŉ vergadering met alle belanghebbendes, onder andere persone van die plaaslike besigheidsgemeenskap, vir Maandag geskeduleer om te bepaal of daar moontlik ŉ nuwe organiseerder beskikbaar is. “Indien niemand anders bereid is om die verantwoordelikheid oor te neem nie, sal daar nie ŉ fees kan wees nie.” Le Grange het glo as organiseerder onttrek nadat die munisipaliteit vroeër ŉ versoek aan die maatskappy gerig het dat Steve Hofmeyr nie aan die fees sal deelneem nie. Mouton het egter ontken dat die munisipaliteit direk of indirek by Le Grange se besluit betrokke was. Sy het gesê Le Grange is ook na die munisipaliteit se vergadering toe genooi, maar hy het laat weet dat hy nie beskikbaar is nie. Intussen berig Ons Kontrei dat Huisgenoot en Namaqua Wines glo onttrek het as borge vir die fees. “Sonder dié twee groot name was die fees se voortbestaan reeds in gedrang,” het Tossie Beukes gesê. Mouton het ook in haar verklaring bevestig dat die hoofborge onttrek het. “Dit is te verstane waarom die fees afgeskaal is,” het sy gesê. “Die fees het die afgelope drie jaar ongeveer 3 000 mense per jaar vermaak en ŉ maksimum van 3 000 kaartjies sou hierdie jaar, volgens mnr. Le Grange, beskikbaar gestel word vir feesgangers.”